སྤྱིར་སྟོང་ཉིད་སྨྲ་བའི་ཁྱུ་མཆོག་ཙོང་ཁ་པ་ཞེས་གངས་ལྗོངས་གྲུབ་མཐའ་རིས་མེད་ཤེས་ནས་སྨྲ་བ་ཀུན་གྱིས་མགྲིན་གཅིག་ཏུ་བརྗོད་ལ།དོན་དུའང་དེ་ལྟར་ཡིན་ངེས་ཏེ།རྗེ་བདག་ཉིད་ཆེན་པོ་འདི་པའི་ལྟ་གྲུབ་ནི་ཆོས་རྗེ་དོན་གྲུབ་རིན་ཆེན།རྗེ་བཙུན་རེད་མདའ་བ།བླ་མ་དབུ་མ་པ།ལྷོ་བྲག་ནམ་མཁའ་རྒྱལ་མཚན།སྐྱབས་ཆེན་ལོ་ཆེན་དཔལ་བཟང་སོགས་སྐབས་དེའི་ཡུལ་གངས་ཅན་གྱི་གྲུབ་མཐའ་རིས་མེད་ཀྱི་གཞུང་ལུགས་རབ་འབྱམས་སྨྲ་བ་སྔ་གཞུག་བཞི་བཅུར་ཉེ་བ་གུས་པས་རྩེ་གཅིག་ཏུ་བསྟེན་ཏེ་བྱུང་བ་ལགས་པས།དེ་སྔོན་གྲུབ་མཐའ་རིས་མེད་ཀྱི་ལེགས་པའི་སྙིང་བཅུད་འདུས་ཡོད་པ་སྨོས་མེད་ཡིན་སྟབས་གངས་ཅན་ན་མངོན་པར་མཐོ་བ་ཡིན་མོད།འོན་ཏེ་གདུལ་བྱ་བློ་ཡི་མོས་པ་སྣ་ཚོགས་ལ་གང་ལ་གང་འཚམས་དེ་ལ་དེ་བསྟུན་གྱི་ཚུལ་དུ་སོང་བས་གྲུབ་མཐའ་གཞན་དག་ཀྱང་རང་སོ་སོའི་ཐུན་མིན་གྱི་ཁྱད་ཆོས་རེ་ཡོད་པས་མཐའ་གཅིག་ཏུ་འདི་ནི་མཆོག་འདི་ནི་དམན་ནོ་ཞེས་པའི་ཤན་འབྱེད་དུ་མེད་ལ་གཅིག་ཚབ་གཅིག་གིས་ཀྱང་བྱེད་ག་ལ་ཐུབ་སྙམ་མོ།གལ་སྲིད་ཕན་ཚུན་རིགས་པའི་བགྲོ་གླེང་བྱེད་དུས་གྲུབ་མཐའི་ལ་རྒྱའི་ཤན་ངན་མི་ཞུགས་ལ།མཐའ་གཅིག་ཏུ་རང་ལྟ་མཆོག་འཛིན་གྱིས་གཞན་ཕྱོགས་ལ་ལྟ་ངན་ལྟ་ལོག་ཆོས་ལོག་སོགས་ཀྱི་ཚིག་གིས་དམོད་པར་མི་བྱེད་པར་ངོ་མཚར་བའི་ལུང་རིགས་ཀྱི་འཕྲུལ་འཁོར་སྐོར་བ་ཞིག་ཡིན་ན།ཆོས་ལུགས་པ་ཞིག་གི་ངོར་དེ་ནི་རང་བཞིན་གྱི་ཁ་ཏོན་དགེ་སྦྱོར་གང་གིས་ཀྱང་འགྲན་མི་ནུས་པའི་རླབས་ཆེན་གྱི་ཚོགས་བསགས་ཡིན་ལ།རིག་གནས་འཛུགས་སྐྲུན་གྱི་ལས་ལ་གཞོལ་བའི་འཇིག་རྟེན་པའི་ངོར་དེ་ནི་མེ་ཏོག་མཉམ་བཞད།མཁས་བརྒྱ་འགྲན་གླེང་གི་རྣམ་པ་སྟེ་རིག་གནས་གོང་འཕེལ་དུ་འགྲོ་བཞིན་པའི་དན་རྟགས་རྣལ་མ་ཡིན་ནོ།།